CELEX: 32015D0200
Language: sk
Date: 2015-01-26 00:00:00
Title: Vykonávacie rozhodnutie Rady (EÚ) 2015/200 z 26. januára 2015 , ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti NNN rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku

10.2.2015   
               
               
                  SK
               
               
                  Úradný vestník Európskej únie
               
               
                  L 33/15
               
            
         VYKONÁVACIE ROZHODNUTIE RADY (EÚ) 2015/200
         z 26. januára 2015,
         ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti NNN rybolovu podľa nariadenia (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Srí Lanku
         RADA EURÓPSKEJ ÚNIE,
         so zreteľom na zmluvu o fungovaní Európskej únie,
         so zreteľom na nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (1), a najmä na jeho článok 33,
         so zreteľom na návrh Európskej komisie,
         keďže:
         1.   ÚVOD
         
                     (1)
                  
                  
                     Nariadením (ES) č. 1005/2008 sa stanovuje systém Únie na zabraňovanie nezákonnému, nenahlásenému a neregulovanému (NNN) rybolovu, na odrádzanie od neho a jeho odstránenie.
                  
               
                     (2)
                  
                  
                     V kapitole VI nariadenia (ES) č. 1005/2008 je stanovený postup identifikácie nespolupracujúcich tretích krajín, krokov súvisiacich s krajinami identifikovanými ako nespolupracujúce tretie krajiny, vytvorenia zoznamu nespolupracujúcich tretích krajín, vyradenia zo zoznamu nespolupracujúcich tretích krajín, propagácie zoznamu nespolupracujúcich tretích krajín a prípadných núdzových opatrení.
                  
               
                     (3)
                  
                  
                     V súlade s článkom 32 nariadenia (ES) č. 1005/2008 Komisia na základe svojho rozhodnutia z 15. novembra 2012 (2) oznámila ôsmim tretím krajinám, že uvažuje o možnosti identifikovať ich ako krajiny, ktoré Komisia považuje za nespolupracujúce tretie krajiny.
                  
               
                     (4)
                  
                  
                     Komisia zahrnula do rozhodnutia z 15. novembra 2012 informácie týkajúce sa základných skutočností a úvah, z ktorých vychádza takáto identifikácia.
                  
               
                     (5)
                  
                  
                     Komisia 15. novembra 2012 samostatnými listami tiež oznámila ôsmim tretím krajinám, že zvažuje možnosť identifikovať ich ako nespolupracujúce tretie krajiny.
                  
               
                     (6)
                  
                  
                     Komisia v týchto listoch zdôraznila, že s cieľom predísť takejto identifikácii a návrhu zaradenia do formálneho zoznamu nespolupracujúcich tretích krajín podľa článkov 31 a 33 nariadenia (ES) č. 1005/2008 vyzýva dotknuté tretie krajiny, aby v úzkej spolupráci s Komisiou vypracovali akčný plán na odstránenie nedostatkov identifikovaných v rozhodnutí z 15. novembra 2012.
                  
               
                     (7)
                  
                  
                     Komisia teda vyzvala osem dotknutých tretích krajín, aby: i) prijali všetky potrebné opatrenia na vykonávanie opatrení obsiahnutých v akčných plánoch navrhnutých Komisiou; ii) posúdili vykonávanie opatrení obsiahnutých v akčných plánoch navrhnutých Komisiou; iii) Komisii zasielali každých šesť mesiacov podrobné správy obsahujúce posúdenie vykonávania každého opatrenia, pokiaľ ide o, okrem iného, ich individuálnu a/alebo celkovú účinnosť pri zabezpečovaní úplného dodržiavania systému na kontrolu rybárstva.
                  
               
                     (8)
                  
                  
                     Osem dotknutých tretích krajín dostalo príležitosť písomne reagovať na problémy, na ktoré Komisia výslovne poukázala v rozhodnutí z 15. novembra 2012, ako aj na ďalšie relevantné informácie, čo im umožnilo predložiť dôkazy s cieľom vyvrátiť alebo doplniť skutočnosti, o ktoré sa opiera rozhodnutie z 15. novembra 2012, alebo prijať podľa potreby akčný plán na zlepšenie alebo opatrenia na nápravu situácie. Uvedeným ôsmim krajinám bolo zaručené právo požiadať o doplňujúce informácie alebo ich poskytnúť.
                  
               
                     (9)
                  
                  
                     Komisia 15. novembra 2012 začala dialóg s ôsmimi tretími krajinami a uviedla, že na dosiahnutie dohody v zásade pokladá za dostatočnú lehotu šesť mesiacov.
                  
               
                     (10)
                  
                  
                     Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky predložené ôsmimi krajinami, ktoré reagovali na rozhodnutie z 15. novembra 2012. Komisia týchto osem krajín o svojich úvahách neustále informovala ústne alebo písomne.
                  
               
                     (11)
                  
                  
                     Dňa 24. marca 2014 bolo prijaté vykonávacie rozhodnutie Rady 2014/170/EÚ (3). Tri z ôsmich krajín dotknutých rozhodnutím z 15. novembra 2012 bolo zaradených na zoznam nespolupracujúcich tretích krajín, keďže si aj napriek tomu, že prijali niekoľko opatrení, naďalej neplnili povinnosti, ktoré pre ne vyplývajú z medzinárodného práva ako pre vlajkové alebo pobrežné štáty, podľa ktorého musia prijať opatrenia na zabránenie NNN rybolovu, odrádzanie od neho a jeho odstránenie.
                  
               
                     (12)
                  
                  
                     Komisia vykonávacím rozhodnutím 2014/715/EÚ (4) identifikovala Srílanskú demokratickú socialistickú republiku (ďalej len „Srí Lanku“) ako nespolupracujúcu tretiu krajinu v boji proti NNN rybolovu. V súlade s nariadením (ES) č. 1005/2008 Komisia uviedla dôvody, prečo sa domnieva, že Srí Lanka si neplní povinnosti, ktoré pre ňu vyplývajú z medzinárodného práva ako pre vlajkový, prístavný, pobrežný alebo trhový štát, podľa ktorého musia prijať opatrenia na zabránenie NNN rybolovu, odrádzanie od neho a jeho odstránenie.
                  
               
                     (13)
                  
                  
                     Toto rozhodnutie o zaradení Srí Lanky do zoznamu nespolupracujúcich tretích krajín v boji proti NNN rybolovu by sa teda malo prijať v súvislosti s vykonávaním nariadenia (ES) 1005/2008 ako výsledok vyšetrovania a dialógu, ktoré sa uskutočnili v súlade s vecnými a procesnými požiadavkami stanovenými v uvedenom nariadení. Toto rozhodnutie sa zakladá na týchto postupoch vyšetrovania a dialógu vrátane obojstrannej korešpondencie a stretnutí, ako aj na rozhodnutí z 15. novembra 2012 a vykonávacom rozhodnutí 2014/715/EÚ. Dôvody, z ktorých vychádzajú tieto postupy, sú rovnaké ako dôvody, z ktorých vychádza toto rozhodnutie. Z rozhodnutia, ktorým sa Srí Lanka zaraďuje do zoznamu nespolupracujúcich tretích krajín v boji proti NNN rybolovu, by mali vyplývať dôsledky uvedené v článku 38 nariadenia (ES) č. 1005/2008.
                  
               
                     (14)
                  
                  
                     Keď sa prijme toto rozhodnutie, ktorým sa Srí Lanka zaradí do zoznamu nespolupracujúcich tretích krajín v súlade s článkom 33 nariadenia (ES) č. 1005/2008, vykonávacie rozhodnutie 2014/715/EÚ, ktorým sa Srí Lanka identifikuje ako nespolupracujúca tretia krajina, sa stane bezpredmetným.
                  
               
                     (15)
                  
                  
                     Podľa článku 34 ods. 1 nariadenia (ES) č. 1005/2008 Rada, uznášajúc sa kvalifikovanou väčšinou na základe návrhu Komisie, má vyradiť tretiu krajinu zo zoznamu nespolupracujúcich tretích krajín, ak táto krajina preukáže, že sa napravila situácia, ktorá spôsobila jej zaradenie do zoznamu. V rozhodnutí o vyradení sa má zohľadniť aj to, či dotknuté identifikované tretie krajiny prijali konkrétne opatrenia, ktorými možno zabezpečiť trvalé zlepšenie situácie.
                  
               2.   POSTUP VOČI SRÍ LANKE
         
                     (16)
                  
                  
                     Komisia 15. novembra 2012 na základe článku 32 nariadenia (ES) č. 1005/2008 oznámila Srí Lanke, že uvažuje o možnosti identifikovať Srí Lanku ako nespolupracujúcu tretiu krajinu, a vyzvala Srí Lanku, aby pripravila akčný plán v úzkej spolupráci s jej útvarmi na odstránenie nedostatkov uvedených v rozhodnutí z 15. novembra 2012. V období od decembra 2012 do júna 2014 Srí Lanka oznámila svoje stanoviská formou písomných vyjadrení a stretla sa s Komisiou s cieľom prediskutovať predmetné body. Komisia príslušné informácie poskytla Srí Lanke v písomnej podobe. Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky Srí Lanky reagujúce na rozhodnutie z 15. novembra 2012 a Srí Lanka bola zároveň buď ústne, alebo písomne informovaná o úvahách Komisie. Komisia dospela k názoru, že Srí Lanka neprijala dostatočné opatrenia na riešenie problémov a nedostatkov opísaných v rozhodnutí z 15. novembra 2012. Okrem toho Komisia dospela k záveru, že ani opatrenia navrhované v sprievodnom akčnom pláne Srí Lanky neboli vykonané v celom rozsahu.
                  
               3.   IDENTIFIKÁCIA SRÍ LANKY AKO NESPOLUPRACUJÚCEJ TRETEJ KRAJINY
         
                     (17)
                  
                  
                     Komisia v rozhodnutí z 15. novembra 2012 analyzovala povinnosti Srí Lanky a hodnotila dodržiavanie jej medzinárodných záväzkov ako vlajkového, prístavného, pobrežného alebo trhového štátu. Na účely tejto kontroly Komisia zohľadnila kritériá uvedené v článku 31 ods. 4 až 7 nariadenia (ES) č. 1005/2008.
                  
               
                     (18)
                  
                  
                     Komisia preskúmala, či si Srí Lanka plní povinnosti v súlade so zisteniami uvedenými v rozhodnutí z 15. novembra 2012 a so zreteľom na príslušné informácie, ktoré v tejto súvislosti poskytla Srí Lanka, navrhovaný akčný plán, ako aj opatrenia prijaté na nápravu situácie.
                  
               
                     (19)
                  
                  
                     Hlavné nedostatky, ktoré Komisia identifikovala v navrhovanom akčnom pláne, súviseli s niekoľkými prípadmi nesplnenia povinností vyplývajúcich z medzinárodného práva týkajúcich sa predovšetkým neprijatia primeraného právneho rámca, absencie primeraného a efektívneho monitorovacieho systému, absencie systému pozorovateľov, absencie odrádzajúceho systému sankcií a nesprávneho uplatňovania systému osvedčovania úlovkov. Ostatné zistené nedostatky sa všeobecnejšie týkajú plnenia medzinárodných povinností vrátane odporúčaní a uznesení regionálnych organizácií pre riadenie rybárstva a podmienok registrácie plavidiel podľa medzinárodného práva. Zistilo sa aj nedodržiavanie odporúčaní a uznesení príslušných orgánov, napríklad medzinárodného akčného plánu OSN na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. Nedodržanie nezáväzných odporúčaní a uznesení sa však nepovažuje za základ identifikácie, ale len za podporný dôkaz.
                  
               
                     (20)
                  
                  
                     Komisia vo vykonávacom rozhodnutí 2014/715/EÚ identifikovala Srí Lanku ako nespolupracujúcu tretiu krajinu podľa nariadenia (ES) č. 1005/2008.
                  
               
                     (21)
                  
                  
                     Pokiaľ ide o možné obmedzenia Srí Lanky ako rozvojovej krajiny, uvádza sa, že osobitný rozvojový štatút a celkový postup Srí Lanky v oblasti rybárstva nie sú nepriaznivo ovplyvnené všeobecnou úrovňou jej rozvoja.
                  
               
                     (22)
                  
                  
                     So zreteľom na rozhodnutie z 15. novembra 2012 a vykonávacie rozhodnutie 2014/715/EÚ, ako aj na Komisiou zorganizovaný dialóg so Srí Lankou a jeho výsledok, možno dospieť k záveru, že opatrenia prijaté Srí Lankou v súvislosti s jej povinnosťami ako vlajkového štátu nestačia na dosiahnutie súladu s článkami 94, 117 a 118 Dohovoru Organizácie Spojených národov o morskom práve a s článkami 18, 19 a 20 dohody Organizácie Spojených národov o populáciách rýb.
                  
               
                     (23)
                  
                  
                     Z toho vyplýva, že Srí Lanka si neplní povinnosti vlajkového štátu vyplývajúce z medzinárodného práva, podľa ktorého musí prijať opatrenia na zabránenie NNN rybolovu, odrádzanie od neho a jeho odstránenie.
                  
               4.   VYTVORENIE ZOZNAMU NESPOLUPRACUJÚCICH TRETÍCH KRAJÍN
         
                     (24)
                  
                  
                     Vzhľadom na uvedené závery týkajúce sa Srí Lanky by táto krajina mala byť v súlade s článkom 33 nariadenia (ES) č. 1005/2008 zahrnutá do zoznamu nespolupracujúcich tretích krajín, ktorý bol ustanovený vykonávacím rozhodnutím 2014/170/EÚ zmeneným vykonávacím rozhodnutím Rady 2014/914/EÚ (5). Vykonávacie rozhodnutie 2014/170/EÚ by sa preto malo zodpovedajúcim spôsobom zmeniť.
                  
               
                     (25)
                  
                  
                     Opatrenia, ktoré by sa mali uplatňovať v súvislosti so Srí Lankou, sú uvedené v článku 38 nariadenia (ES) č. 1005/2008. Zákaz dovozu sa týka všetkých produktov rybolovu, ako sa vymedzujú v článku 2 ods. 8 nariadenia (ES) č. 1005/2008, keďže odôvodnenie identifikácie ako nespolupracujúcej tretej krajiny nespočíva v tom, že neboli prijaté vhodné opatrenia v súvislosti s NNN rybolovom ovplyvňujúcim určitú populáciu alebo druh.
                  
               
                     (26)
                  
                  
                     NNN rybolov okrem iného vyčerpáva zásoby rýb, ničí morské biotopy, oslabuje ochranu a udržateľné používanie morských zdrojov, narúša hospodársku súťaž, ohrozuje potravinovú bezpečnosť, nespravodlivo znevýhodňuje čestných rybárov a oslabuje pobrežné spoločenstvá. Vzhľadom na rozsah problémov súvisiacich s NNN rybolovom sa považuje za nevyhnutné, aby Únia pohotovo uplatnila opatrenia týkajúce sa Srí Lanky ako nespolupracujúcej krajiny. Vzhľadom na uvedené skutočnosti by toto rozhodnutie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.
                  
               
                     (27)
                  
                  
                     Ak Srí Lanka preukáže, že sa napravila situácia, ktorá spôsobila jej zaradenie do zoznamu, Rada, uznášajúc sa kvalifikovanou väčšinou na základe návrhu Komisie, vyradí Srí Lanku zo zoznamu nespolupracujúcich tretích krajín v súlade s článkom 34 ods. 1 nariadenia (ES) č. 1005/2008. V rozhodnutí o vyradení by sa malo zohľadniť aj to, či Srí Lanka prijala konkrétne opatrenia, ktorými možno zabezpečiť trvalé zlepšenie situácie,
                  
               PRIJALA TOTO ROZHODNUTIE:
         
            Článok 1
            Srílanská demokratická socialistická republika sa zahrnie do prílohy k vykonávaciemu rozhodnutiu 2014/170/EÚ.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 26. januára 2015
            
               
                  Za Radu
               
               
                  predseda
               
               J. DŪKLAVS
            
         
         
            (1)  Ú. v. EÚ L 286, 29.10.2008, s. 1.
         
            (2)  Rozhodnutie Komisie z 15. novembra 2012 o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ C 354, 17.11.2012, s. 1).
         
            (3)  Vykonávacie rozhodnutie Rady 2014/170/EÚ z 24. marca 2014, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 91, 27.3.2014, s. 43).
         
            (4)  Vykonávacie rozhodnutie Komisie 2014/715/EÚ zo 14. októbra 2014, ktorým sa identifikuje tretia krajina, ktorú Komisia považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (Ú. v. EÚ L 297, 15.10.2014, s. 13).
         
            (5)  Vykonávacie rozhodnutie Rady (2014/914/EÚ) z 15. decembra 2014, ktorým sa mení vykonávacie rozhodnutie 2014/170/EÚ, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, pokiaľ ide o Belize (Ú. v. EÚ L 360, 17.12.2014, s. 53).